  Виталий Пронин Кылем арняе Сарапулын ортчиз туризмлы сӥзем семинар. Отчы вуылӥз Туризмъя федерал агентстволэн кивалтӥсез Николай Королёв. Дышетскизы туризмез азинтон амалъёслы. Россиын улонэ пыӵатӥське туризмез азинтонъя федерал программа, со чакламын 2011-тӥ-2018-тӥ аръёслы, юрттӥське туристъёсты гочатӥсь проектъёсты азинтыны. Соя Сарапулысь «Кам ярдур» кластерлы но уксё висъямын вал.- «Кам ярдур» кластер кылдэм бере Сарапулэ араз туристъёсын судноос 100 пол вуылыны кутскизы, азьвыл 12 пол гинэ вал. Со возьматэ ужлэсь емышсэ, - вераз Николай Вадимович. -  2018-тӥ арозь, малпаськом, кластерез йылаз-пумаз вуттом,  кутскем юртъёсты лэсьтыса быдтом. Но эн малпалэ, кластер уз азинскы ни шуыса. Азьланяз - выль программа.Семинар кутскон азьын Николай Королев котыртӥз Сарапулэз, Кам ярдуртӥ ортчиз, шуиз, Сарапул туристъёсты гочатыны быгатэ.Эскерон-чотанъёс верало, Россиысь адямиос шутэтскыны ӵемгес но ӵемгес кошко Россилэн пӧртэм сэрегъёсаз. Сарапул Россиысь туристлы выль гочатӥсь интылы пӧрмыны кулэ, пусйиз кивалтӥсь.УД Туспуктэм: www.adm-sarapul.ru Теги: туризм  